
Naslov: Zdravka Abram ima prav prav posebno suho vinoteko
Napoved za voditelja:

Po svetu je kar veliko ljubiteljev vin, ki imajo svoje vinoteke, v katerih hranijo potem posebna arhivska in druga dragocena vina. Ponavadi gre za zbiralce, ki le redko ta vina tudi poskusijo. Zdravka Abram je tudi velika ljubiteljica vin. Ker pa sama nima ustreznega prostora in ker v vinih uživa, si je omislila prav posebno vinoteko. Ta ne zaseda veliko prostora, saj je v enem lesenem zaboju, kjer v mapah hrani etikete vseh vin, ki jih je poskusila.

ZDRAVKA ABRAM IMA PRAV PRAV POSEBNO SUHO VINOTEKO
V NJENI ZBIRKI JE VEČ KOT TISOČ ETIKET VIN IN PENIN IZ VSEGA SVETA

VSAKO VINO JE POSKUSILA V DRUŽBI PRIJATELJEV IN ZNANCEV
Iz Avguštin Novinar GORAN ROVAN

Snemalec in montažer MILOŠ ŠANTEK
Zdravka Abram je ponosna na svojo suho vinoteko, kot jo je poimenovala, saj ima v njej več kot tisoč vin in penin, prvo etiketo pa je shranila konec leta 1993.

ZDRAVKA ABRAM
»Slabih 600 je belih vin, čez 200, tam blizu 300 je rdečih vin in penin okrog 160, 170. In bistvo zbirke je, da čisto iz vsake steklenice, od vsake nalepke, ki je v teh petih fasciklih sem jest spila vsej en deci vina, da sem okušala to bogatijo okusa.«
Sama zelo ceni delo vinogradnikov in vinarjev, saj imata z možem nad Kostanjevico na Krki tudi svoj vinograd. Veliko vin je okušala širom po svetu, nekatera so ji podarili prijatelji.
ZDRAVKA ABRAM

»Sem pa hodila neki let na vinsko šolo, kjer smo okušali različne vzorce. To je blo tam koncem 90. let, v začetku 2000, tam nekje. Pol se pa le nabere. Tako da tam sem pridobila mnogo teh visoko kakovostnih, zlate medalje, pa svetovni prvaki, pa taki in drugačni jagodni izbori, suhi jagodni izbori, ledena vina. Tam sem precej tega použila.«
Zdravka ima najraje penine. Vsa ta vina pa je vedno okušala v dobri družbi, tako da jo suha vinoteka ne spominja zgolj na rujno kapljico, ampak tudi na številna prijetna druženja.
